**Gânduri șoptite**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Căutam să-ți prind privirea într-o plasă de albastru,

Să-i simt zbaterea în brațe de alinturi ce scânteie

Într-o odă-a bucuriei ridicată dintr-un castru

Care,-n pieptul meu, pulsează pentru-o singură femeie.

Încercam să-mi pun opreliști la îndemnurile care

Îmi cereau să-ți prind o mână, s-o sărut, s-o țin închisă

În căușul mâinii mele, în dorita ei strânsoare,

Să fac liniile vieții una în cealaltă scrisă.

Aș fi vrut, cu tine-n brațe, dincolo de lumea toată,

Să mă pierd ca noaptea-n ziuă, să dispar ca ziua-n noapte,

Să-ți fiu Soare ce răsare, să-mi fii Luna ce se-arată

Îmbătată de lumină, și lumina mea în fapte.